Broj: 711-I-49-M-159-18/19-02-11

Zagreb, 8. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Pernara, zastupnika u Hrvatskom saboru,** za davanjem mišljenja Povjerenstva, na 34. sjednici, održanoj 8. siječnja 2019.g., daje sljedeće

**MIŠLJENJE**

**Sukladno članku 8. stavku 9. ZSSI-a i Odluci o utvrđivanju sadržaja obrasca Izvješća o imovinskom stanju („Narodne novine“ broj 4/15.), dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni su članstvo u udrugama, upisanim u Registar udruga Republike Hrvatske, prijaviti u Izvješću o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.**

Obrazloženje

Zahtjev za davanjem mišljenja Povjerenstva podnio je Ivan Pernar, zastupnik u Hrvatskom saboru. Zahtjev je zaprimljen u knjigama ulazne pošte dana 24. prosinca 2018.g. pod poslovnim brojem 711-U-3688-M-159/18-01-2, povodom kojeg se vodi predmet broj M-159/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Stoga je i Ivan Pernar, povodom obnašanja dužnosti zastupnika u aktualnom sazivu Hrvatskog sabora, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako u obrascu za podnošenje izvješća o imovinskom stanju dužnosnika postoji rubrika „Ostala članstva i funkcije dužnosnika u drugim pravnim osobama, udruženjima i organizacijama“ te postavlja upit odnosi li se navedena rubrika i na članstvo nekog dužnosnika u udrugama. Dužnosnik u mišljenju navodi kako su brojne masonske lože u Republici Hrvatskoj registrirane kao udruge pri ministarstvu uprave te traži mišljenje Povjerenstva postoji li obveza najviših državnih dužnosnika da prijave članstvo u udruzi registriranoj pri Ministarstvu uprave.

Zakonom o udrugama („Narodne novine“ broj: 74/14. i 70/17.) uređuje se osnivanje, pravni položaj, djelovanje, registracija, financiranje, imovina, odgovornost, statusne promjene, nadzor i prestanak postojanja udruga sa svojstvom pravne osobe u Republici Hrvatskoj.

Udruge su svaki oblik slobodnog i dobrovoljnog udruživanja više fizičkih, odnosno pravnih osoba, koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljevi koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Udrugu mogu osnovati najmanje tri osnivača, i to poslovno sposobna fizička osoba ako joj poslovna sposobnost nije oduzeta u dijelu sklapanja pravnih poslova i pravna osoba. Također, uz ovjerenu suglasnost zakonskog zastupnika odnosno skrbnika, a koji suglasnost daju prije održavanja osnivačke skupštine udruge, osnivač udruge može biti i maloljetna osoba s navršenih 14 godina života te punoljetna osoba lišena poslovne sposobnosti u dijelu sklapanja pravnih poslova. Međutim, u trenutku osnivanja udruge najmanje jedan osnivač mora biti punoljetna, poslovno sposobna osoba kojoj poslovna sposobnost nije oduzeta u dijelu sklapanja pravnih poslova.

Udruge se upisuju u Registar udruga Republike Hrvatske koji vode uredi državne uprave u županiji odnosno gradski ured Grada Zagreba nadležan za poslove opće uprave, a kojima se, prema sjedištu udruge, podnosi zahtjev za upis u registar. O upisu udruge u registar nadležni ured državne uprave donosi rješenje.

Udruga stječe pravnu osobnost danom upisa u Registar udruga Republike Hrvatske.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, **o ostalim dužnostima koje obnašaju, odnosno djelatnostima koje obavljaju**, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici. Nakon odabira opcije „Postoji“, dužnosniku se otvaraju polja u koja je u obvezi unijeti slijedeće podatke: naziv i OIB pravne osobe, sjedište pravne osobe (grad), datum stupanja u članstvo i datum istupanja iz članstva te funkciju (ukoliko dužnosnik obnaša jednu ili više funkcija u pravnoj osobi u ovo polje treba unijeti puni naziv svih funkcija).

Slijedom navedenog te s obzirom da udruga stječe pravnu osobnost danom upisa u Registar udruga Republike Hrvatske, dužnosnici i ostali obveznici podnošenja izvješća o imovinskom stanju iz članka 3. ZSSI-a u obvezi su, sukladno članku 8. stavku 9. ZSSI-a i Odluci o utvrđivanju sadržaja obrasca Izvješća o imovinskom stanju, članstvo u udrugama, upisanim u Registar udruga Republike Hrvatske, prijaviti u Izvješću o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Ivan Pernar, elektroničkom dostavom
2. Objava na internetskoj stranici Povjerenstva
3. Pismohrana